ตลาดหุ้นเอเชียเพิ่มขึ้นเช้านี้ ขานรับผลเลือกตั้งฝรั่งเศส
ตลาดหุ้นเอเชียเพิ่มขึ้นเช้านี้ ขานรับผลเลือกตั้งฝรั่งเศส
25 เม.ย. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ ตามทิศทางของดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 200 จุดเมื่อคืน เนื่องจากนักลงทุนขานรับนายเอมมานูเอล มาครอง ผู้สมัครสายกลางพรรคอิสระ และเป็นอดีตรัฐมนตรีว่าการกระทรวงเศรษฐกิจ ที่ได้รับชัยชนะในการเลือกตั้งประธานาธิบดีฝรั่งเศสรอบแรกเมื่อวันอาทิตย์ที่ผ่านมา ซึ่งช่วยให้ตลาดคลายความวิตกกังวลว่า ฝรั่งเศสจะถอนตัวออกจากการเป็นสมาชิกสหภาพยุโรป
อย่างไรก็ดี ตลาดหุ้นโตเกียวเปิดในแดนลบ จากความวิตกเกี่ยวกับการที่เกาหลีเหนืออาจทดสอบยิงขีปนาวุธหรือทดลองอาวุธนิวเคลียร์เนื่องในโอกาสครบรอบ 85 ปีแห่งการก่อตั้งกองทัพประชาชนเกาหลีเหนือ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 18,872.56 จุด ลดลง 3.32 จุด, ดัชนี SSE Composite ตลาดหุ้นจีนเปิดวันนี้ที่ 3,123.89 จุด ลดลง 5.64 จุด, ดัชนี HSI ตลาดหุ้นฮ่องกงเปิดวันนี้ที่ 24,204.78 จุด เพิ่มขึ้น 65.30 จุด, ดัชนี TAIEX ตลาดหุ้นไต้หวันเปิดวันนี้ที่ 9,737.82 จุด เพิ่มขึ้น 19.87 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,175.70 จุด เพิ่มขึ้น 1.96 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,145.26 จุด เพิ่มขึ้น 1.23 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,765.08 จุด เพิ่มขึ้น 9.03 จุด, ดัชนี PSE Composite ตลาดหุ้นฟิลิปปินส์เปิดวันนี้ที่ 7,599.90 จุด เพิ่มขึ้น 11.02 จุด
ทั้งนี้ กระทรวงมหาดไทยฝรั่งเศสเปิดเผยว่า ผลการนับคะแนนขั้นสุดท้ายสำหรับการเลือกตั้งประธานาธิบดีฝรั่งเศสเมื่อวันอาทิตย์ที่ผ่านมา พบว่า นายมาครองได้รับคะแนนเสียง 8.66 ล้านเสียง หรือ 24.01% ขณะที่นางเลอเปนได้รับ 7.68 ล้านเสียง หรือ 21.30%